বিজেপির রোষানল: গ্রেফতার সিরাজুল ইমামকে ৫ দিনের রিমান্ড
ভারতের মুসলিমবিদ্বেষী নাগরিকত্ব সংশোধনী আইনবিরোধী ছাত্রনেতা সিরাজুল ইমামকে পাঁচ দিনের রিমান্ডে নিয়েছে পুলিশ।







এর আগে বুধবার বিহার থেকে তাকে গ্রেফতার করা হয়েছিল। রাজধানীর নয়াদিল্লিতে ব্যাপক অবস্থান কর্মসূচি আয়োজনে সহায়তা করে দেশজুড়ে পরিচিতি অর্জন করেন তিনি। গত এক মাসেরও বেশি সময় ধরে সারা ভারতে বহু বিক্ষোভ, সমাবেশ ও র‌্যালি অনুষ্ঠিত হয়েছে এই বৈষম্যপূর্ণ আইনটির বিরুদ্ধে।-খবর আনন্দবাজারপত্রিকা অনলাইনের




ক্ষোভে উত্তাল আসাম অঞ্চলকে সারাদেশ থেকে বিচ্ছিন্ন করার ডাক দিয়ে ভারতীয় জনতা পার্টির (বিজেপি) জাতীয়তাবাদীদের রোষানলে পড়েছেন ৩১ বছর বয়সী ইতিহাসের এ শিক্ষার্থী। তার এই আহ্বানকে রাষ্ট্রদ্রোহীতার শামিল বলে তুলনা করেছেন ক্ষমতাসীনরা।
বৃহস্পতিবার সকাল থেকেই উত্তেজনা ছিল আদালত চত্বরে। সিরাজুলকে নিয়ে পুলিশ ঢোকা মাত্রই এক দল আইনজীবী পোস্টার হাতে বিক্ষোভ দেখান। ‘সিরাজুল দেশদ্রোহী’ বলে স্লোগান তোলেন তারা। তার সমর্থনেও জওহরলাল নেহরু বিশ্ববিদ্যালয়সহ বেশ কিছু শিক্ষাপ্রতিষ্ঠানের শিক্ষার্থী উপস্থিত ছিলেন সেখানে। আদালত চত্বরে ধাক্কাধাক্কিতে জড়িয়ে পড়েন দুপক্ষ। 
খবরে বলা হয়, সিরাজুলকে জিজ্ঞাসাবাদ করার পাশাপাশি তার কণ্ঠস্বরের নমুনা ফরেনসিক ল্যাবে পাঠানো হবে। মিলিয়ে দেখা হবে বিতর্কিত ভিডিওর সঙ্গে। ওই রিপোর্ট হাতে পেলে পরবর্তী পদক্ষেপ করবে পুলিশ।  
জওহরলাল নেহরু বিশ্ববিদ্যালয়ের ছাত্রসংসদ তার পাশে থাকলেও তার বক্তব্য থেকে আপাতত দূরত্ব বজায় রাখছে। এক বিবৃতি দিয়ে জেএনইউএসইউ স্পষ্ট জানিয়ে দিয়েছে, তার বিতর্কিত বক্তব্যের সঙ্গে একমত হওয়ার কোনো প্রশ্ন নেই। কিন্তু যেভাবে তার বিরুদ্ধে দেশদ্রোহ এবং বেআইনি কার্যকলাপ রোধ আইন (ইউএপিএ) তড়িঘড়ি প্রয়োগ করা হচ্ছে, তারা এর বিরোধী। 
অভিযোগ, ধর্মের নামে বিভাজনের চেষ্টাতেই দিল্লি ভোটের মুখে এ ঘটনা নিয়ে এত টানাহেঁচড়া করছে বিজেপি। আর যে জেএনইউ কর্তৃপক্ষ ৫ জানুয়ারি ক্যাম্পাসে কাপড়ে মুখ ঢেকে তাণ্ডব চালানো দুষ্কৃতদের প্রসঙ্গে এখনও কার্যত নীরব— তারাই অভিযোগ ওঠার পর দ্রুত ডেকে পাঠিয়েছেন সিরাজুলকে। এর আগে একই অভিযোগ তুলেছে জেএনইউয়ের শিক্ষক সংগঠন জেএনইউটিএ। 
গেল সপ্তাহে বিজেপির মুখপাত্র সামবিত পাত্রা তার মন্তব্যকে প্রকাশ্য জিহাদ বলে বর্ণনা করেন। জাতীয় গণমাধ্যম ও ৮ ফেব্রুয়ারিতে নয়াদিল্লিতে নির্বাচন সামনে রেখে দলীয় কর্মসূচিতে সিরাজুল ইমামকে বিপজ্জনক বিদ্রোহী বলে চিত্রিত করতে চাচ্ছে মোদি সরকার।
পূর্বাঞ্চলীয় রাজ্য বিহার থেকে আটক হওয়ার কিছুক্ষণ আগে বার্তা সংস্থা রয়টার্সকে তিনি বলেন, নাগরিকত্ব সংশোধনী আইনের বিরুদ্ধে বিক্ষোভের অংশ হিসেবে তিনি কেবল রেল ও সড়ক যোগাযোগ ব্যাহত করার কথা বলেছিলেন।
জওহরলাল নেহেরু বিশ্ববিদ্যালয়ের এই শিক্ষার্থী বলেন, দিল্লির নির্বাচন সামনে রেখে নেতৃত্বহীন ব্যাপক বিক্ষোভকে উপেক্ষা করতে তার নামে মিথ্যা ছড়াচ্ছে বিজেপি। যেসব শিক্ষিত মুসলমান বিক্ষোভ করছেন, তাদের সুনাম নানাভাবে নষ্ট করতে চাচ্ছেন তারা।
বামপন্থী তৎপরতা ও বিজেপি সরকারের বিরোধিতায় বহু আগ থেকে তার নাম চারদিকে ছড়িয়ে পড়েছিল।
পুলিশ কর্মকর্তা রাজেস দেও বলেন, তিন দিনের তল্লাশির পর বিহারে সিরাজুল ইমামকে পাওয়া গেছে। রাষ্ট্রদ্রোহীতার অভিযোগে বিচারের জন্য তাকে দিল্লি নিয়ে যাওয়া হবে।
এক বিবৃতিতে এই মুসলমান শিক্ষার্থীর আইনজীবী বলেন, তদন্তে তিনি পূর্ণ সহায়তা করছেন।
পার্শ্ববর্তী তিন দেশের অমুসলিম নাগরিকদের দ্রুত নাগরিকত্ব দিতে জাতীয় নাগরিকত্ব আইনটি প্রণয়ন করেছে হিন্দুত্ববাদী মোদি সরকার। যেটাকে মুসলমানদের বিরুদ্ধে যুদ্ধ ও ভারতের ধর্মনিরপেক্ষা সংবিধানের সঙ্গে সাংঘর্ষিক বলে আখ্যায়িত করছেন বিক্ষোভকারীরা।
আধুনিক ভারতের ইতিহাসের ওপর জওহরলাল নেহরুতে পিএইচডি করছেন সিরাজুল। ইন্ডিয়ান ইনস্টিটিউট অব টেকনোলজি থেকে কম্পিউটার বিজ্ঞানে স্নাতক করেন তিনি।

ভারতের মুসলিমবিদ্বেষী নাগরিকত্ব সংশোধনী আইনবিরোধী ছাত্রনেতা সিরাজুল ইমামকে পাঁচ দিনের রিমান্ডে নিয়েছে পুলিশ।